**Umsögn ráðgefandi fagaðila fyrir menningar- og ferðamálaráð 21.6.2018**

 **Styrkir fyrir sérstaklega myndríka miðlun/útgáfu tengda sögu og menningu í Reykjavík.**

Styrkirnir eru ætlaðir til niðurgreiðslu á kostnaði vegna kaupa á ljósmyndum frá Ljósmyndasafni Reykjavíkur. Tilgangur styrkveitinganna skv. verklagsreglum menningar-og ferðamálaráðs og aðgerðaráætlun menningarstefnu er að hlúa að varðveislu menningararfleifðar Reykjavíkur og miðlunar hennar í fjölbreyttu formi.

Tíu umsóknir bárust áður en umsóknarfrestur rann út og tvær bárust eftir að fresturinn var liðinn. Sótt var samtals um 4.759.114 kr. en til úthlutunar voru á árinu 2018, 1.500.000 kr. Í ljósi innihalds umsókna og tilgangs styrkveitinganna er mælt með að 7 umsóknir hljóti styrk, þ.e.

* Ólafur Þorsteinsson vegna birtingar mynda á vef um knattspyrnufélagið Víking, kr. 29.100
* Sögur útgáfa vegna útgáfu myndríkrar bókar um Reykjavík um aldamótin 1900, kr. 150.000
* Skrudda vegna útgáfu myndríkrar bókar um sögu revíunnar á Íslandi, kr. 330.000
* Forlagið vegna útgáfu myndríkrar bókar um ljóðskáldið Dag Sigurðarson, kr. 250.000
* Forlagið vegna útgáfu myndríkrar bókar um myndlistarmanninn Kjarval, kr. 250.000
* Crymogea vegna útgáfu myndríkrar bókar um skipulagssögu Íslands, kr. 330.000
* Úrbanistan ehf vegna útgáfu myndríkrar bókar um sögu Reykjavíkur, kr. 150.000

Ólafur Þorsteinsson sækir um styrk vegna myndbirtinga á vef knattspyrnufélagsins Víkings í tilefni af 110 ára afmæli félagsins, en um er að ræða fyrsta söguvef íþróttafélags í Reykjavík.

Sögur útgáfa sækir um styrk vegna bókar um Reykjavík um aldamótin 1900. Benedikt Gröndal (1826-1907) ritaði um aldamótin 1900 einstæða Reykjavíkurlýsingu þar sem hann fjallar um bæinn eins og hann var þá. Hann lýsir götum, húsum, mannlífi, tómstundum og hverju því sem fyrir augu ber í höfuðstað Íslands. Frásögnin hefur aldrei komið út ein og sér í bók áður, en birtist hér ríkulega skreytt myndum frá þeim tíma er Gröndal fjallar um. Ævi Gröndals er rakin og fjallað um baksvið frásagnar hans, auk þess sem myndir sýna hvernig nú er umhorfs á þeim stöðum sem hann fjallar um. Þessi bók verður einstæð heimild um Reykjavíkursögu. Ívar Gissurason útgefnadi og Illugi Jökulsson rithöfundur skrifa og sjá um myndaval.

Skrudda sækir um styrk vegna útgáfu myndríkrar bókar um sögu revíunnar á Íslandi, fyrra bindi. Una Margét Jónsdóttir útvarpskona er höfundur bókarinnar. Í bókinni verður mikill fjöldi ljósmynda og teikninga. Stærstur hluti þessa myndefnis var tekinn í leikhúsum í Reykjavík og mun höfundur hafa fundið 30-40 myndir á Ljósmyndasafni Reykjavíkur til notkunar í bókinni. Saga revíunnar er áhugaverður söguspegill ekki síst um höfuðborgina, sem ekki hefur áður verið skráður með þessum hætti.

Forlagið sækir um styrk vegna útgáfu tveggja myndríkra bóka, önnur er heildartextasafn ljóðskáldsins Dags Sigurðarsonar og hin barnabók um listmálarann Jóhannes S. Kjarval.

Segja má að Dagur hafi verið nokkurs konar borgarskáld í Reykjavík, saga hans er að mörgu leyti samtvinnuð sögu borgarinnar á ákveðnu vaxtarskeiði hennar. Dagur var áberandi í borgarlífinu, var vinamargur og var fastagestur á ýmsum kaffihúsum bæjarins þar sem hann orti ljóð sín eða las upp. Bókin verður prýdd fjölda mynda er sýna skáldið og samferðamenn þess á götum Reykjavíkurborgar. Myndaritstjóri er Margrét Tryggvadóttir bókmenntafræðingur og rithöfundur.

Bókin um Kjarval er allt annars eðlis, en um er að ræða barnabók um listmálarann, líf hans og list. Bókin er hugsuð sem einskonar fjölskyldubók þar sem lesendur á ólíku þroskaskeiði geti kynnst listamanninum og verkum hans í einni og sömu bókinni. Jóhannes Kjarval var einn af frumkvöðlum íslenskrar málaralistar og einstakur í íslenskri listasögu. Ævi og störf hans henta vel sem viðfangsefni barnabókar, hann var áhugaverð persóna og hér setndur til að gera ævi hans og list skil í litprentaðri og vandaðri barnabók í stóru broti svo að verk hans njóti sín. Höfundur er Margrét Tryggvadóttir bókmenntafræðingur og rithöfundur.

Forlagið Crymogea sækir um styrk vegna útgáfu myndríkrar bókar um skipulagssögu Íslands eftir Harald Sigurðsson sagnfræðing og skipulagsfræðing. Bókin hefur verið í smíðum um nokkurt skeið og er grundvallarrit um sögu skipulagsmála á Íslandi og rekur í senn stofnanlega umgjörð skipulagsmála eins og hún hefur þróast hér á landi frá upphafsárum 20. aldar til okkar daga, sem og hugmyndastrauma í skipulagsmálum og hvernig þeirra sér stað í jafnt tillögum og uppástungum, sem raunverulegum úrlausnum í skipulagsmálum. Bókin er mikið verk sem verður alls um 400 síður í stóru broti. Þó svo að bókin taki á skipulagssögu alls landsins snýst langstærstur hluti bókarinnar um skipulag höfuðborgarinnar. Skipulag Reykjavíkur hefur verið úrlausnarefni um langt skeið enda stærsta þéttbýli þjóðarinnar.

Anna María Bogadóttir sækir um styrk vegna útgáfu myndríkrar bókar um miðborg Reykjavíkur. Um er að ræða myndríka útgáfa um sögu miðborgar Reykjavíkur sem fléttast saman við texta höfunda um sögu og þróun miðborgarinnar sem unnir voru í tenglsum við sýninguna *Hvað er í gangi?* sem var sett upp í Ráðhusi Reykjavíkur í mars 2017. Auk ljósmynda í bókinni verður í útgáfunni kortaefni sem m.a. er í vörslu Borgarsögusafns Reykjavíkur og Landmælinga Íslands. Anna María Bogadóttir arkitekt og Snæfríð Þorsteinsdóttir grafískur hönnuður ritstýra og hanna bókina.

Umsagnaraðilar:

Helga Maureen Gylfadóttir og Kristín Hauksdóttir verkefnisstjórar á Borgarsögusafni ásamt Sif Gunnarsdóttur skrifstofustjóra menningarmála á menningar- og ferðamálasviði.